बोले- बयानबाजी न करें, एक्शन लें; मैं गुरुघर में रख चुका अपना पक्ष
CM Bhagwant man VS Ex-CM Charanjit Singh Channi; Bribe From Player Case | Tweet To Share Information  पंजाब के मुख्यमंत्री भगवंत मान ने कांग्रेस के पूर्व CM चरणजीत सिंह चन्नी को खुली चेतावनी दे दी है।
पंजाब के मुख्यमंत्री भगवंत मान ने कांग्रेस के पूर्व CM चरणजीत सिंह चन्नी को खुली चेतावनी दी। CM मान ने ट्वीट करके चरणजीत सिंह चन्नी को अपने भतीजे द्वारा खिलाड़ी से पैसे मांगने की जानकारी सार्वजनिक करने के लिए कहा है। वहीं, अब पूर्व सीएम चन्नी ने भी प्रेस कॉन्फ्रेंस कर भगवंत मान को ट्वीट छोड़ एक्शन लेने के लिए कह दिया है।
CM मान ने ट्वीट करके कहा- चरणजीत चन्नी जी मैं आपको 31 मई दोपहर 2 बजे तक मौका दे रहा हूं कि भतीजे द्वारा नौकरी के लिए खिलाड़ी से रिश्वत मांगने की सारी जानकारी सार्वजनिक करने के लिए... नहीं तो 31 मई दोपहर 2 बजे मैं फोटो, नाम और मिलने की जगह सब कुछ डाल दूंगा पंजाबियों के सामने...
अगर किसी ने पैसा लिया है तो पर्चा दर्ज करो
वहीं, पूर्व मुख्यमंत्री चन्नी ने कहा- अगर कोई शिकायत आई है तो इंक्वायरी करके पर्चा दर्ज करो। यह ट्वीट ट्वीट खेलने का क्या मतलब। मैं अपना पक्ष गुरुघर में पेश कर चुका हूं। वे धरती चमकौर साहिब की शहीदों की धरती पर कोई झूठी कसम खा नहीं सकता। मैं उस धरती का उपासक हूं। अगर, मैं गलत हूं तो मुझे उठा लो। मैंने इस बात की कसम खाई है, मेरे पास हजारों नौकरी के लिए आए होंगे।
मैंने किसी नौकरी, बदली के लिए किसी को यह नहीं कहा कि मेरे भांजे को जाकर मिल लें। अगर, मैंने कहा हो तो में गुरुघर का देनदार हूं, लोगों का देनदार हूं, यह ट्वीट ट्वीट खेलना बंद करो। अगर किसी ने पैसा लिया है तो उसके अनुसार पर्चा दर्ज करो।
इन मुद्दों को उठाने से पहले चरणजीत सिंह चन्नी ने मुख्यमंत्री द्वारा हेलीकॉप्टर पर पंजाब के खर्च पर दिल्ली के सीएम अरविंद केजरीवाल के साथ देश भ्रमण कर विभिन्न पार्टी नेताओं से मिलने के मुद्दे, बेअदबी के मुद्दे पर कोई एक्शन न लेने, पुलिस थानों व जिला कार्यालयों में चल रही रिश्वत पर भी आड़े हाथों लिया।
22 मई को उठाया था मुद्दा
मुख्यमंत्री भगवंत मान ने संगरूर में 22 मई को एक जनसभा के दौरान इस मुद्दे को उठाया था। CM मान ने कहा था- पिछले हफ्ते वह IPL फ्रेंचाइजी पंजाब किंग्स की मालकिन प्रीति जिंटा के न्योते पर हिमाचल के धर्मशाला स्टेडियम में क्रिकेट मैच देखने गए।
वहां उनसे एक खिलाड़ी मिला, जिसने बताया कि वह पंजाब में पिछली कांग्रेस सरकार के दौरान तत्कालीन सीएम कैप्टन अमरिंदर सिंह के पास नौकरी लेने के लिए गया। कैप्टन ने उससे कहा कि आपका काम हो जाएगा। उसी बीच कांग्रेस ने कैप्टन को हटा दिया और चन्नी मुख्यमंत्री बन गए। इसके बाद जब वह खिलाड़ी चन्नी से मिला तो उन्होंने उसे अपने भांजे से मिलने को कहा।
मान के अनुसार, जब वह खिलाड़ी चन्नी के भांजे से मिला तो उसने कहा कि दो लगेगा। खिलाड़ी ने सोचा कि शायद 2 लाख रुपए कह रहे हैं। इसलिए जब वह दो लाख रुपए लेकर पहुंचा तो चन्नी का भांजा उसे गालियां देने लगा, क्योंकि उसके हिसाब से दो का मतलब दो करोड़ रुपए होता है।
इल्जाम के बाद चन्नी पहुंचे थे गुरुद्वारा
मुख्यमंत्री मान द्वारा इल्जाम लगाए जाने के बाद ही चन्नी चमकौर साहिब के गुरुद्वारा कत्लगढ़ साहिब पहुंच गए थे। उन्होंने वहां अरदास करते हुए कहा था- आज मान ने मुझ पर संगीन आरोप लगाए, इसलिए मुझे समझ नहीं आ रहा था कि मैं कहां जाकर अपने मन की बात कहूं। इसलिए मैं शहीदों की धरती, चमकौर साहिब के गुरुद्वारा कत्लगढ़ साहिब आकर अरदास कर रहा हूं।
यदि मैंने किसी से भी एक पैसा लिया हो तो मेरा कुछ न रहे। सूबे के मुख्यमंत्री ने मेरे पीछे विजिलेंस लगा रखी है। वह मुझे किसी भी तरीके से जेल में बंद करना चाहते हैं।
भांजा हनी फिर चर्चा में 
खनन मामले को लेकर ED के शिकंजे में फंसा पूर्व मुख्यमंत्री चरणजीत सिंह चन्नी का भांजा अब फिर से चर्चा में आ गया है। चन्नी का भांजा हनी भी अब मुख्यमंत्री की रडार पर है। मुख्यमंत्री हनी का जिक्र लगभग अपनी हर जनसभा में करते हैं। अब जो नया नौकरी के नाम पर पैसे मांगने का आरोप लगाया है, उसमें भी उसका नाम आया है।
विजिलेंस ने चन्नी से पूछताछ में भांजे के बारे में पूछा
बता दें कि जब विजिलेंस ने चन्नी से पूछताछ की थी तो उसमें भी उनसे भांजे के बारे में पूछा गया था। चन्नी से माइनिंग केस में उनके भांजे भूपिंदर सिंह हनी से बरामद हुए 10 करोड़ के बारे में भी पूछताछ की गई। उनसे पूछा गया कि हनी के पास 10 करोड़ कहां से आए।
इस पर चन्नी ने विजिलेंस को जवाब दिया था, इसके बारे में हनी से पूछो। चन्नी ने विजिलेंस को कहा था कि हनी के बिजनेस से उनका कोई कोई लेना-देना नहीं है।